Euroopassa yritetään ottaa oppia suomalaisesta puolustusajattelusta.

”Kun Saksan liittokansleri Angela Merkel julisti, että Euroopan on otettava lisää vastuuta omsta turvallisuudestaan (Yhdysvaltojen presidentti Donald) Trumpin hallinnon Natoa kohtaan osoittaman epämääräisyyden vuoksi, sai hänen julkinen kannanottonsa riittämättömästä puolustuksesta jotkut maat hermostumaan. Suomi ei ollut yksi niistä”, saksalainen eturivin media Deutsche Welle suitsuttaa.

Saksalaislehden mukaan Suomen tapaa järjestää puolustuksensa ihaillaan Euroopassa.

Jutussa siteerataan muun muassa tasavallan presidentti Sauli Niinistöä, joka kertoo Suomen hioneen omavaraisuuttaan koko satavuotisen itsenäisyytensä ajan.

– Meillä on valtavat reservit, ja he ovat kaikki koulutettuja reserviläisiä. Eräs suurimmista Euroopassa, Niinistö selvittää.

Hän huomauttaa, että Suomella olisi tarvittaessa aseissa 5 000 miestä enemmän kuin Saksalla, vaikka Saksassa onkin kuusitoista kertaa enemmän väkeä.

Jutussa käydään läpi Suomen laajoja reservejä, hyvää valmiutta ja Euroopan ylivoimaisesti korkeinta maanpuolustustahtoa.

”Suomessa valmius on enemmän kuin vain asennetta. Kyse on huolella läpi yhteiskunnan vaalitusta kyvystä”.

– Meillä on vahva perinne Suomen puolustuksesta. Maanpuolustustahto. Se kuuluu suomalaisen perheen perusajatuksiin – asepalvelus on tehtävä, kaartin jääkärirykmentin varakomentaja, everstiluutnantti Rainer Kuosmanen toteaa Deutsche Wellelle.

Kuosmanen avaa suomalaista puolustusfilosofiaa toteamalla, ettei Suomi ole välttämättä riittävän iso päihittämään kaikkia vihollisia.

– Olemme kuitenkin riittävän vahvoja varmistamaan, että tapahtuu ympärillämme mitä tahansa, on mahdollisen vihollisen harkittava todella tarkkaan, haluaako se kärsiä kaikki ne uhrit – aloittaa operaation meitä vastaan.